Martin Henriksen (DF), 2008-02-26:
Formålet med forslaget er at undgå, at studerende, der begynder på eller afslutter en uddannelse, mødes med et krav om tilbagebetaling af for meget modtaget SU alene på grund af for høj indkomst i månederne uden for uddannelse.
Det er naturligvis ikke rimeligt, at man efter endt uddannelse pludselig bliver ramt af et SU-loft, som man med rette har kunnet forvente ikke længere var der, i og med at uddannelsesforløbet er afsluttet.
Forslaget er altså målrettet den gruppe studerende eller eksstuderende, kan man vel sige, der får krav om tilbagebetaling af SU på grund af for høj indkomst, efter at uddannelsen er afsluttet.
For disse studerende er forslaget en klar forbedring.
Det er væsentligt at pointere, at ordningen indrettes således, at omregningen kun kan lægges til grund for indkomstkontrollen, hvis det er en fordel for den enkelte studerende.
Det er måske lidt kringlet, men det er en god løsning for de studerende, uanset hvordan og hvorledes man vender og drejer det.
Dansk Folkeparti har efterhånden i lang tid efterlyst og ønsket disse forbedringer på SU-området.
Det er glædeligt, at det nu ser ud til at kunne lykkes.
Jeg vil også, selv om det ikke direkte er med i dette forslag,
gøre opmærksom på Dansk Folkepartis øvrige SU-forslag.
Dansk Folkeparti er i sit finanslovudspil kommet med en række forslag på SU-området, som ligger i fin forlængelse af dette forslag, som vi behandler i dag.
Eksempelvis foreslår vi at fjerne grænsen for, hvor meget den studerende må tjene ved siden af sit studie.
Det gør vi, fordi vi mener, det kun er rimeligt, at Folketinget blander sig uden om de studerendes økonomi.
Vi mener ikke, at der skal være et loft, og vi mener, at så længe den enkelte studerende er i stand til at administrere sit studie på en tilfredsstillende måde, bør vi ikke herinde gøre os til herre over den enkeltes økonomi.
Det er tiden ganske enkelt løbet fra.
Jeg har også med glæde noteret mig, at op til flere medlemmer af oppositionspartierne under valgkampen, bl.a. til vælgermøder på uddannelsesstederne, og efter valgkampen klart har tilkendegivet, at der er behov for at sætte loftet op.
Dansk Folkeparti og uden tvivl en hel del studerende ser frem til en forhandling af bl.a. en hævelse af loftet i forligskredsen, hvor man må forvente den samme lydhørhed og imødekommenhed, som oppositionspartierne gav udtryk for under og efter valgkampen.
Det ville være trist, hvis oppositionen blot faldt tilbage og indtog den samme position som før valget, hvor man hele tiden modarbejdede og nedlagde veto mod forbedringer for de studerende.
Men den tid er åbenbart forbi.
De nye toner fra rød stue hilser vi selvfølgelig velkommen i Dansk Folkeparti, og det er godt for de studerende.
Vi opfordrer til, at man nu står fast på det, som man lovede under valgkampen - det vil Dansk Folkeparti i hvert fald gøre - og lad os så i fællesskab give økonomisk frihed til de studerende.
Et andet forslag, som Dansk Folkeparti har lanceret, er i forbindelse med forslaget om at afskaffe 20/20-reglen, som gør, at ikke alle udeboende studerende under 20 år får udbetalt udeboende SU.
Her bør vi ændre reglerne, så der kommer en reel ligestilling på SU-området.
Jeg håber, at vi i finanslovforhandlingerne kan få afsat de nødvendige midler, og at vi i SU-forligskredsen efterfølgende kan blive enige om at udmønte midlerne.
Det er jo ikke det, vi behandler i dag, men derfor kan jeg jo godt lige benytte lejligheden til at fremhæve Dansk Folkepartis politik på SU-området, og det er hermed gjort.
Vi giver en hjælpende hånd til de studerende, som er færdige med deres studie, og som derfor ikke bør rammes af et bureaukratisk og uvenligt administrativt loft.
Det skal være ordene.